CELEX: C2005/171/19
Language: sk
Date: 2005-07-09 00:00:00
Title: Vec C-226/05: Žaloba podaná 20. mája 2005 Komisiou Európskych spoločenstiev proti Rakúskej republike

9.7.2005   
            
            
               SK
            
            
               Úradný vestník Európskej únie
            
            
               C 171/11
            
         Žaloba podaná 20. mája 2005 Komisiou Európskych spoločenstiev proti Rakúskej republike
   (Vec C-226/05)
   (2005/C 171/19)
   Jazyk konania: nemčina
   Komisia Európskych spoločenstiev, v zastúpení: Bernhard Schima, ktorý si zvolil adresu na doručovanie v Luxemburgu, podala 20. mája 2005 na Súdny dvor Európskych spoločenstiev žalobu proti Rakúskej republike.
   Žalobkyňa navrhuje, aby Súdny dvor:
   
               1)
            
            
               určil, že Rakúska republika si nesplnila povinnosti úplného prebratia smernice Rady 96/82/ES z 9. decembra 1996 o kontrole nebezpečenstiev veľkých havárií s prítomnosťou nebezpečných látok (1) tým, že
               
                           —
                        
                        
                           v rozpore s článkom 24 ods. 1 neprijala žiadne predpisy na vykonanie smernice pre oblasť spolkového Mineralrohstoffgesetz (zákon o nerastných surovinách), spolkového Schieß- und Sprengmittelgesetz (zákon o strelive a výbušninách) a Elektrizitätswirtschaftsgesetz (zákon o hospodárení s elektrikou) spolkovej krajiny Salzburg,
                        
                     
                           —
                        
                        
                           nevykonala pre oblasť krajín Burgenland, Salzburg, Štajersko a Tirolsko článok 11 týkajúci sa externých núdzových plánov,
                        
                     
                           —
                        
                        
                           nevykonala pre oblasť krajiny Horné Rakúsko článok 12 smernice,
                        
                     
                           —
                        
                        
                           nevykonala pre oblasť krajiny Burgenland, Horné Rakúsko, Salzburg, Tirolsko a Vorarlberg článok 8 ods. 2 písm. b) smernice,
                        
                     alebo v každom prípade tým, že vo všetkých týchto prípadoch neinformovala Komisiu o opatreniach prijatých na dosiahnutie súladu s touto smernicou;
            
         
               2)
            
            
               zaviazal Rakúsku republiku nahradiť trovy konania.
            
         Žalobné dôvody a hlavné tvrdenia
   Podľa článku 24 ods. 1 smernice Rady 96/82/ES z 9. decembra 1996 o kontrole nebezpečenstiev veľkých havárií s prítomnosťou nebezpečných látok mala byť táto smernica prebratá členskými štátmi do vnútroštátneho práva najneskôr do 24 mesiacov od nadobudnutia jej účinnosti, teda do 3. februára 1999. Prebratie smernice je v Rakúsku povinnosťou čiastočne Spolku a čiastočne spolkových krajín.
   Podľa názoru Komisie je prebratie smernice v Rakúsku neúplné, respektíve nedostatočné: v dôležitých oblastiach pretrvávajú ešte medzery pri prebratí a vykonávacie predpisy čiastočne zaostali za požiadavkami smernice.
   Na úrovni spolkového práva nie je ešte smernica vykonaná v oblasti zákona o nerastných surovinách a zákona o strelive a výbušninách, na úrovni spolkových krajín nie je smernica vykonaná v oblasti salzburgského zákona o hospodárení s elektrikou.
   Článok 11 ods. 1 smernice – vytvorenie externého núdzového plánu pre opatrenia mimo podniku – nie je vykonaný pre oblasť pre oblasť krajín Burgenland, Salzburg, Štajersko a Tirolsko.
   Článok 12 smernice ukladá členským štátom povinnosť, aby sa zohľadnil pri ich politikách využitia pôdy a/alebo iných príslušných politikách zámer na prevenciu veľkých havárií a obmedzenie následkov takých havárií. Členské štáty sú povinné sledovať umiestnenia nových podnikov a vytvoriť vhodné konzultačné postupy na zabezpečenie vykonávania týchto politík. V súvislosti s krajinou Horné Rakúsko však Komisia nebola informovaná o žiadnom opatrení na vykonanie článku 12.
   Článok 8 ods. 2 písm. b) smernice požaduje, aby členské štáty v prípade podnikov, na ktoré sa vzťahuje tzv. „reťazová reakcia“, zabezpečili spoluprácu na informovanie verejnosti a na poskytovanie informácií príslušnému orgánu na prípravu externých núdzových plánov. Toto ustanovenie nebolo doteraz vykonané pre oblasť spolkových krajín Burgenland, Horné Rakúsko, Salzburg, Tirolsko a Vorarlberg.
   
      (1)  Ú. v. ES 1997, L 10, s. 13.